Nzimande veroordeel vandalisme by universiteiteBrande is tydens die betogings by die Universiteit Kaapstad gestig (Februarie 2016) Foto: Verskaf Blade Nzimande, die minister van hoër onderwys, het Vrydag vandalisme by universiteite veroordeel ná studentebetogings die afgelope week. “Die ministerie is uiters besorg en veroordeel ten sterkste brandstigting by die visekanselier se kantoor by die Universiteit van Kaapstad, asook kunswerke en skilderye, waaronder ŉ werk deur Richard Baholo, die eerste swart student wat in 1994 sy meestersgraad in beeldende kunste verwerf het,” het Nzimande se kantoor in ŉ verklaring gesê. “Ons veroordeel ook die optrede toe ŉ bus Woensdagaand by die Universiteit van die Witwatersrand aan die brand gesteek is.” Die ministerie het gesê terwyl hy die oorsaak van die studentebetogings erken, moet studentebetogings gepaard gaan met verantwoordelikheid. Nzimande se kantoor het ook soortgelyke voorvalle en ontwrigting by die Noordwes-Universiteit en Universiteit van Pretoria veroordeel. “Al hierdie voorvalle is betreurenswaardig en dit moet nie weer gebeur nie,” lui die verklaring. “Ons doen ŉ beroep op universiteite om hul mag af te dwing, doelbewus op te tree en die hulp van wetstoepassers in te roep om diegene aan te keer wat eiendom beskadig.” Maroela Media het vroeër berig lede van die Rhodes Must Fall-beweging het verskeie skilderye, hoofsaaklik van wit persone wat verbind word met die Universiteit van Kaapstad, van die mure in UK-geboue verwyder en dit aan die brand gesteek. ŉ Studentevervoer-bus en ŉ bakkie is ook aan die brand gesteek.